LidanRubinov/Halacha-QA huggingface dataset:
שאלה: אימתי מותר לצרוב?: 1. האם כאשר אני מתכוון באופן מוחלט לקנות דיסק של שירים רק עדיין לא קניתי אותו האם מותר לי להקליט ממישהו אחר חלק מהדיסק כדי שאוכל לשמוע עוד לפני שקניתי? בכוונתי באמת לקנות את הדיסק לכשיזדמן לי. 2. האם מותר לי לקנות בשותפות עם חבר דיסק ולהתחלק חצי חצי בת ולצרוב לשנינו אותו ולקבוע ימים או שבועות מסוימים שיהיה מותר לכל אחד לשמוע אותו בהתחלפות לפי הסדר כך שלא יצא ששנינו נשמע אותו באותו זמן?
תשובה: 1. אם כוונתך לקנות - קנה! 2. אתה טוען כנראה שחלוקת הזמן ביניכם מהווה שימוש בדיסק אחד. הבעיה אינה רק חלוקת זמן כי אתם חוסכים גם טירחה להעביר את הדיסק מיד ליד. נמצא שלאחד מכם יש דיסק צרוב שלא כדין.
שאלה: הליכה אחרי הרב בכל מחיר?: השנה ביום העצמאות אני אנהג כדעת הגר"ש גורן (בכל שאלה אני הולך לפי פסיקותיו) ואומר את ההלל ביום שני ה באייר. לפי"ז מה עליי לעשות ביחס לגילוח ותספורת? האם מותר לי להתגלח בה באייר ואם לא, האם מותר לי להתגלח ביום ג הלא חגגתי את החג בה באייר ולא באותו יום.
תשובה: כיצד תקרא את ההלל לבדך כשכל הציבור מקונן על חללינו? אל תפרוש מן הציבור, בפרט בהלל שמן הראוי לקרותו ברוב עם.
שאלה: הלל ותחנון ביום העצמאות שנדחה: מתי קוראים את ההלל השנה, כשיום העצמאות נדחה? האם בה באייר נאמר תחנון?
תשובה: כשדוחים מועד בגלל שבת היום החדש הוא היום העיקרי והיום הקודם הופך ליום רגיל. עיין באהלה של תורה ח"ב סי' עג. בפרט כאשר ה' באייר השנה יהיה יום אבל מסתבר שצריך לומר תחנון.
שאלה: מעשר כספים מפיצויים: האם אדם שפוטר וקיבל פיצויים חייב להפריש מעשר מכספים אלה?
תשובה: גם מת פיצויים צריכים להפריש מעשר כספים.ורק מי שהוא עני, ואינו יכול להפריש מעשר, פטור מהפרשת מעשר מכל רווחיו, ובכללם מדמי הפיצויים.
שאלה: הדלקת נרות בראש חודש: מישהי מהעבודה שלי אמרה לי שהיא נוהגת להדליק נרות בראש חודש כמו בשבת. שאלתי אותה למקור המנהג היא אמרה לי כי יהודיה ממוצא בוכרי אמרה לה לנהוג כך (גם היא ממוצא בוכרי). האם יש לכך מקור? האם זה מנהג השייך דווקא ליהודים ממוצא בוכרי?
תשובה: לא שמעתי על מנהג כזה, אך אולי נוהגים כך כדי להרבות אורה לכבוד ר"ח. כמובן שמי שלא נהג כך ולא קיבל מנהג זה מאבותיו ודאי לא צריך לנהוג כך. הרב חיים כץ.
שאלה: נטילת ידיים לתינוק: מאיזה גיל צריך ליטול ידיים לתינוק?
תשובה: כעיקרון מהרגע שילד מגיע להבנה שיש צורך בנטילה צריך ליטול לו ידיים, אך יש מחמירים ליטול לתינוקות אפילו קטנים ביותר.
שאלה: כיבוד הורים מאמצים: האם חובת כיבוד הורים מאמצים היא חובה מדין כיבוד הורים ביולוגים? מהי החובה אם יש?
תשובה: להורים מאמצים אין מעמד של הורים ביולוגיים. אך חובה לכבדם מדין כבוד רבו שהרי הם מחנכים את ילדם ומגדלים אותו לתורה ומצוות.
שאלה: סיוע לבת: לרב וחודש טוב- יש מדריכה אחת בסניף שלנו שפנתה אליי וביקשה עצות מה לעשות עם החניכים שלה (אחרי שאמרה לי שהיא פנתה להרבה בנות ואף אחת לא הצליחה לעזור לה) אז עזרתי לה ואח"כ פנתה אליי שוב כי היא נפלה באיזשהו חטא ועזרתי לה אבל לאט לאט הראיתי לה פחות יחס אכפתי כי פחדתי מהתקרבות והרי יש מצווה להתרחק מנשים ואז היא שלחה לי מכתב שבו היא כתבה לי שהיא מתקשה במשהו בחיים אבל היא מפחדת לבקש עזרה כי היא לא רוצה שאני יחטא (ואין אף אחד אחר שיכול לעזור לה!) מה אני צריך לעשות?
תשובה: נהגת נכון שנזהרת מיצירת קשר קרוב וכך נכון לנהוג להבא. ולבת שמבקשת עזרה יש להציע לה להעזר במורה או מדריכה מבוגרת שהיא נותנת בה אמון. ואם אין לה מישהו שהיא נותנת בו אמון זו הבעיה העיקרית שלה ועליה לפתור אותה. ולא עליך להכנס לדון איתה על בעיותיה.
שאלה: האם לחגוג את יום העצמאות?: שמעתי ממקור (חרדי) נאמן שהחזון איש אמר שאסור לחגוג את יום העצמאות האם זה ידוע לרב? ומה הסיבה?
תשובה: אני לא שמעתי מה אומר החזון איש זצ"ל אך ראיתי את מורי ורבי הרב צבי יהודה זצ"ל שמח ביום העצמאות שמחה גדולה ומודה להקב"ה על כל הניסים והטובות והחסדים שעשה עמנו שזיכה אותנו לבוא לארץ ישראל להשתחרר מעול גויים לקבץ גלויות ואיך אפשר לא להודות על כל הטוב הזה. וכמה נכון לקבוע את יום השחרור מעול הגויים יום שבו זכינו לקיים את המצוה מהתורה לכבוש את הארץ ולשבת בה. כיום ההודייה לד'. וכי מותר לנו להיות כפויי טובה ולא להודות לד' על כל החסד אשר גמלנו.
שאלה: עבודה בשבת בבתי כלא: מה הדין בנושא עבודה בשב"ס (שירות בתי הסוהר) ביום חג ושבת? האם נחשב פיקוח נפש?
תשובה: לעניות דעתי זה לא נחשב פיקוח נפש כדי לאפשר לעבור על איסורי תורה, שהרי בשבת ישנם הרבה פתרונות שאפשר ליישם בשב"ס, כגון: אמצעים טכנולוגיים להגשת ובישול האוכל, או שימוש בגוי וכו'. לתשובת הרב יעקב אריאל.
שאלה: ניקוי עדשות מגע - המשך: הרב ענה שלצורך שבת מותר לנקות עדשות מגע. ראיתי בספר "אוצר פסקי הרפואה" שיש איסור לשים את עדשות המגע בחומר הרגיל משום איסור מלבן. הדבר אושר ע"י האופטיקאי שלי והוא אף נתן לי חומר מיוחד (הנקרא saline) המשמר את העדשות אך אינן מחטאן.
תשובה: על ההערה. אע"פ כן אינני בטוח שאם אין לאדם חומר אחר, אסור להניחן בתוך החומר הרגיל, כי מגמתו לנקותם והחיטוי נעשה רק כדרך אגב. וצ"ע.
שאלה: אופי ימי הגאולה: ביחס לדברי הרב בעניין ימי הגאולה, מספר שאלות: 1. ניסינו לחשוב על יישום הדברים בפועל. מה יהא על הילדים באותו זמן? הבעיה היא כאשר נמצאים במקום שקשה לארגן פעילות חינוכית מלאה לילדים - האם אין עדיפות בהליכה לצעדה לשם חיזוק הקשר לא"י על פני בטלה או על פני מנגל? 2. מה צריך להיות היחס לגבי טקסים שמקיימים ביישובים, כאשר לא מדובר בטקס שכולו קדושה? האם להשתתף?
תשובה: לשאלתך הראשונה: כמובן שיש עדיפות בהליכה לצעדה על פני בטלה או מנגל. ולשאלה השניה: יש מקום להשתתף בטכסים שמקיימים בישובים דתייים שמאחדים את הצבור עם הכלל כולו. ויש בהם גם תוכן של קדושה.
שאלה: מזוזה למרפסת בדירת גן: באיזה צד לקבוע את המזוזה? ימין היוצא למרפסת או ימין הנכנס מהמרפסת?
תשובה: יש לקבוע את המזוזה מימין הנכנס מהמרפסת אל הבית. שכן גם כך אתה אומר אני נכנס לבית אני יוצא למרפסת.
שאלה: מוזיקה ביום העצמאות: האם מותר לשמוע מוזיקה ביום העצמאות השנה בפרט (שנדחה ביום) ובכל שנה?
תשובה: נראה לי שאפשר לשמוע שירים ביום העצמאות במהלך החגיגות הריקודים ומסיבות ההודיה על הנס שקרה לנו, אך לא לנצל את היום לסתם שמיעת מוזיקה ברדיו. וגם ביום העצמאות השנה שנדחה מותר. הרב רואי מרגלית.
שאלה: ספרי הרש"ר הירש זצ"ל: התלבטנו אם כדאי לקנות לספריית בית המדרש את ספרי הרש"ר הירש זצ"ל. המתנגדים טענו שדעותיו בנושא ארץ ישראל אינן הולמות את רוח הישיבות הציוניות וביחסו אל אישי התנ"ך יש בחינה מסוימת של הקטנה. התומכים טענו כי יש לחלק בין דיעותיו של הרב, שמובעות בעיקר בספרי האמונה שלו לבין פירושו לתורה, שהוא פירוש נעים ומקובל. מלבד זאת, יש גם מן המשותף בין הרש"ר הירש לבין תורת הרב קוק, בנושא "תורה עם דרך ארץ". מה דעת הרב בנושא?
תשובה: הרש"ר הירש היה אדם גדול שהציל את יהדות גרמניה. גדולי ישראל העריכו מאוד את פעלו למרות שהתנגדו לשימוש בשיטתו במקומותיהם. גם הרב קוק מזכיר אתו לשבח בכמה מקומות והזמין את ד"ר אוירבך חניך שיטתו של הרש"ר הירש להקים בית ספר ברוח זו בארץ ישראל (לא כשיטת חינוך בלעדית וכאן נעוץ אחד ההבדלים בין תורה עם דרך ארץ של הרש"ר הירש לבין שיטת הרב קוק). חלק משיטתו הוא הצדקת הגלות. אין צורך להסכים אתו בנקודה זו, מה גם שנכדו ד"ר ברואייר הודה, אחרי עליית היטלר ימ"ש לשלטון שיש לשנות את סיסמת סבו ובמקומה יש לומר "תורה עם דרך ארץ ישראל". אולם למה להימנע מללמוד את רעיונותיו החשובים בנושאים אחרים בגלל הסתיייגות מנושא אחד?.
שאלה: ריקודים מעורבים בהקפות שניות: בעירנו כאשר מתקיימות הקפות שניות הריקודים הם ריקודים אשר אין בהם מחיצה ואף המקום עצמו פתוח לכלל האוכלוסיה. כאשר הגענו למקום אני וחניכותיי לא ידעתי האם לאפשר להם לרקוד עם כולם. דיברתי עם עם הרב האשכנזי בעיר והוא אמר לי כי המטרה של הריקודים המעורבים היא למען האוכלוסיה המסורתית-חילונית אשר מקרבת אותם לשמחתה של התורה. היה לי מוזר לשמוע זאת ולקבל את תשובתו ולכן פניתי לרב הספרדי והוא סבר כי זה איסור מוחלט אך אין באפשרותו לעשות דבר. 7 שנים עברו מאז היותי מדריכה, ועד היום אני וחברותיי לא משתתפות בריקודים אך מגיעות למקום כדי "לצפות". האם רב העיר האשכנזי צודק? אם לא, אז איך אוכל בלשון מכובדת להבהיר לו את רגשותיי ביחס לתשובתו?
תשובה: אין כל המקומות שווים וכל מקום צריך לפעול בו בהתאם לצבור הנמצא בו. ואם רב המקום חושב שכך יש לנהוג אפשר לסמוך על דעתו ואם הרב השני סבור אחרת כנראה שיש צדדים לכאן ולכאן. אילו היה הדבר איסור גמור לא היה הרב מתיר זאת אך מאחר שזו שאלה של הידור בצניעות כנראה שהרב סבור שהמעלה של קרוב רחוקים עדיפה. הסבר המשפט "זו שאלה של הידור בצניעות". הסבר נוסף לתשובה.
שאלה: יחס לרוצח שזוכה: יש לי ידיד שהרג אדם תוך כדי סכסוך על רקע כספי. האדם זוכה בגלל עדויות סותרות וטוען שהיתה זו תאונה מוחלטת. האם מותר לשמור עמו על ידידות כלפי חוץ? איך לנהוג כלפיו?
תשובה: מן הראוי לשכנעו שלמרות זיכויו בדין מן הראוי שיקח על עצמו אחריות למעשה הנורא ע"י שיתמוך ביתומים וידאג להתפתחותם הלימודית והחינוכית.
שאלה: צריך להניח תפילין של ר"ת?: האם יוצאים ידי חובת הנחת תפילין רש"י או שחובה לרכוש ולהניח גם תפילין של תם?
תשובה: יוצאים ידי חובה גם בהנחת תפילין של רש"י בלבד. לבישת תפילין ר"ת תלויה במנהגים ותוספת שאנשים קיבלו על עצמם. אני יודע על רבנים שהמליצו לבעלי תשובה להניח גם תפילין של ר"ת כ"השלמה" לשנים שלא הניחו כלל. הגר"ע יוסף כותב שמומלץ להניח. לעומת זאת יש קהלות שלא נהגו כלל להניח תפילין של ר"ת וכתבו שרק בודדים שהיו במדרגה גבוהה הוסיפו להניח גם תפילין של ר"ת. המהרי"ץ אף כותב: "בכל גלילות תימן לא הניחו תפילין של ר"ת ומי שהניח היה מן המתמיהין". בכל מקרה מי שרוצה להניח כדאי שיאמר שעושה זאת בלי נדר. הרב רואי מרגלית. מהיכן "צצו" תפילין דרבינו תם? האם הנחת תפילין דרבינו תם זו יוהרא? כיצד מניחים תפילין דרבינו תם?
שאלה: שליח ציבור בבגדים לא נקיים: האם מותר להעלות שליח ציבור להתפלל בבגדים מלוכלכים לאחר עבודה בבנין?
תשובה: מוזכר אצל רבותינו שבתפילת שמונה עשרה האדם עומד לפני המלך ולכן הוא צריך להקפיד על הופעה מכובדת. לכן כשבוחרים שליח ציבור, אין זה ראוי לבחור באדם עם בגדים מלוכלכים.
שאלה: מתי מותר לצטט מתורה שבכתב?: על מה חל הכלל של דברים שבכתב אין אתה רשאי לאומרם בע"פ? האם היום כשהתירו לכתוב תורה שבע"פ מאונס אז בטל הכלל לגמרי? האם בנסיעה מותר לשנן פסוקים בעל פה?
תשובה: הכלל מתייחס לתורה שבכתב בלבד ולא לכל דבר שנכתב. גם היום עדיף לדעת את התורה שבעל פה בע"פ ולא לסמוך על המחשב. אע"פ שהוא כלי עזר מעולה, אין תחליף לידע האישי של האדם. רק ידע רב הכולל את התורה כולה הופך את האדם לאישיות תורנית. כשיש צידוק לכך מותר לצטט גם את התורה בכתב בע"פ. אין איסור לשנן תנ"ך גם כשאדם יודע אותו בע"פ.
שאלה: חובה לשמור על חוקי הצבא?: האם לחייל או בייניש בשל"ת מותר לתפוס טרמפים, לעבוד וכד? מבחינת החוק אסור, האם יש חיוב לשמוע לחוק כזה או לא?
תשובה: כל אדם צריך להיות ישר ועל אחת כמה וכמה בן ישיבה ואין לגנוב דעת הבריות. ובודאי אם יש חוק שאוסר זאת יש לשמוע להוראות החוק.
שאלה: הפרשת פאה ונתינתה לעניים: בחצר ביתי עתידה לגדול גפן. האם אפשר לקיים מצוות הפרשת פאה על ידי הפרשת פאה ונתינתה לבית תמחוי או בצורה אחרת לעניים וכך לעקוף את הבעיה של "לעני ולגר תעזוב אותם ולא לעורבים ולא לעטלפים". למרות שבכלל לא בטוח שעניים לא יבואו לקטוף במידה והיא תשאר על העץ.
תשובה: הדיון הוא האם כיוון שאין עניים מכלתחילה אין חיוב מתנות עניים, ולפי זה חייב בתרומות ומעשרות או שמא בעיקרון חייב, אלא שאם אין עניים מותר לבעל השדה לזכות בפירות. ראה בעניין זה מאמר הרב יעקב אפשטיין חוברת אמונת עתיך 35 עמ' 24-34, ותגובות הרה"ג יעקב אריאל והרה"ג דוב ליאור שם עמ' 34-36  קישורית מצ"ב: toraland.org.il 03506.htm בברכת התורה והארץ, הרב יואל פרידמן.
שאלה: לרשום מכר באתר שידוכין בלא ידיעתו: האם זה מוסרי לרשום מכר לשידוך דרך אחד מאתרי השידוכים בלא ידיעתו?
תשובה: אם יודעים שהוא יקפיד על זה אין זה נכון לעשות נגד רצונו. אלא אם כן העושה בטוח שבדיעבד אם זה יהיה לטובה והאדם יהיה מרוצה.
שאלה: נסיעה באוטובוס בשבת בחו"ל: אני מדריך תיירים בחו"ל (ישראלים היוצאים לחופשה בטיול מאורגן לחו"ל). לפעמים יש לנסוע באוטובוס בשבת. הנוהג בו אינו יהודי, מסלול הנסיעה ידוע לו מראש, ואין משלמים לו על נסיעה זו אלה משכורת על סך הנהיגה בטיול. האם מותר הדבר, גם לנסיעה בה חוזרים לאותו מלון, ולאו דווקא במעבר מעיר לעיר?
תשובה: ישנה שאלה בפוסקים: האם מותר לקחת טרמפ על רכב של גוי, כאשר הגוי אינו מקבל על כך כסף וכן כאשר הוא נוסע לצורך עצמו ולוקח עימו את היהודי כבדרך אגב. אך ברור שאסור לגוי להסיע יהודי בשבת לצורך היהודי. לכן ראוי שהיהודים ינצלו טוב את ששת ימי החול לסיורים ובשבת ינוחו במלון או שיעשו סיור רגלי. לתשובת הרב יעקב אריאל.
שאלה: הגאולה - באמת?: האם תבוא הגאולה? מתי יהיה לנו בית מקדש?
תשובה: הגאולה בודאי תבוא, אך אין אנו יודעים מתי, אנו מתפללים שהיא תבוא מהר. בית המקדש יבנה, בודאי אך אין אנו יודעים מתי, אנו מתפללים שהוא יבנה במהרה בימינו בקרוב. ואנו כבר קרובים לזה חזרנו לירושלים העתיקה, ואנו מתפללים שבעזרת ד' נזכה בקרוב לגאולה שלמה ולבנין בית המקדש.
שאלה: נסיעה לפולין: מה דעת הרב בעניין נסיעה לפולין ללימוד השואה. השאלה היא מבחינת היציאה מהארץ ומתן פרנסה לשונאי ישראל. אני עובדת במוסד חינוכי ואם אסע לפולין זה יהיה כחלק מהצוות החינוכי, האם עובדה זו משנה לגבי החשיבות או ההיתר שלי לנסוע לפולין?
תשובה: אם יש תועלת חינוכית בנסיעה לפולין היא מותרת, אם לא, היא אסורה. הדבר תלוי אפוא בסוג התלמידים ובהכנה שקיבלו ובין היתר גם במלווים. לכן מותר לללוות קבוצה מחונכת שקיבלה הכנה יסודית, הן בנושא האמוני והן בנושא הלימודי. לתשובת הרב דב ליאור. לתשובת הרב זלמן מלמד. לתשובת הרב אליעזר מלמד.
שאלה: אבלות ביום העצמאות: שכנתי החלה לשבת שבעה ביום חמישי ראש חודש אייר (אין הם שומרי תורה ומצוות). היאך עליה לנהוג ביום העצמאות? האם כפי הנהוג בחנוכה או כמו בפורים?
תשובה: יום העצמאות דומה במידה ידועה לפורים. האבלות לא מתבטלת אלא שבפורים יש מצוה מיוחדת לשמוח ולכן לא נוהגים את כל מנהגי האבלות, אך אין לומר כך גם על יום העצמאות. במה דומה יום העצמאות לחנוכה?
שאלה: עלייה לקבר ביום הזיכרון: אחד הנכדים במשפחה קבע את מועד חתונתו ביום חמישי, שהוא יום הזיכרון לפטירת אם המשפחה. החתונה נקבעה לשעות אחה"צ המאוחרות. האם חובה לקיים עלייה לקבר בו ביום בשעות מוקדמות או לחילופין לדחות את העלייה לקבר למחרת, יום שישי, או לשבוע הבא?
תשובה: ביום של שמחה גדולה זו, לא ראוי לעלות לקבר, ולכן עדיף לדחות את העליה לקבר ליום שישי או לשבוע שלאחר זה. (מה שיותר נוח לכם).
שאלה: מתנה שיש חשש שיחללו בה שבת: הענקתי לאחד מאחי (חילוני) מספר מוצרים אלקטרוניים ועל אף שביקשתי ממנו שלא ישתמש בהם בשבת כלל, אני חושש שבכל זאת הוא ישתמש בהם וע"י כך יגרם חילול שבת מה עלי לעשות? האם עלי לקחת חזרה את מה שהבאתי לו? האם אין כאן סיוע לדבר עבירה? שכן היה ברור לי כי הוא אינו שומר שבת.
תשובה: לאחר שהבאת לאחיך את המוצרים הסרת את האחריות שלך עליהם ואינך נחשב למסייע לדבר עבירה. ומכיוון שאחיך לא אמר בפרוש שהוא ישתמש בהם בשבת ובגלל שלא ידעת בוודאות שהוא ישתמש בהם בשבת - מותר היה לך להביא אותם לאחיך.
שאלה: הנחת תפילין בזריזות: האם מותר להחזיק את התפילין של יד בין הזרוע לגוף לפני הברכה ובמצב הזה להוציא מן השקית את התפילין של ראש, לברך ולהדק את התפילין של יד המוכנות כבר על גופי להנחה ואחר כך מיד להניח את התפילין של ראש המגולות כבר? אני עושה זאת על מנת להקטין את ההפסק בין ההנחה של יד ושל ראש.
תשובה: על זה נאמר אל תהיה צדיק הרבה. סדר ההנחה המקובל מתאים גם לך ולא נחשב להפסק או פחות זריז. הרב חיים כץ.
שאלה: עורלה באגוזי מלך: האם יכולה להיות בעיה של עורלה באגוזי מלך? האם יש רשימה של פירות שאין בהם חשש עורלה?
תשובה: אגוז מלך בארץ כמעט ואינם גדלים, רובם המוחלט הם מחו"ל, וגם בחו"ל אין בעיות ערלה באגוז מלך שמצריך מספר שנים עד להנבת העצים. בברכת התורה והארץ, הרב יהודה הלוי עמיחי.
שאלה: כיסוי ראש משער טבעי: האם לאשה מותר להכין משערה הגזור פאה לעצמה?
תשובה: כן.
שאלה: להתגייר עם כתובת קעקע: אני רוצה להתגייר אבל יש לי כתובת קעקע, אפשר להתגייר בכל זאת?
תשובה: כן. הרב חיים כץ.
שאלה: לא בטוח שספרתי נכון: אור ל-י"ט בעומר שכחתי לספור. למחרת בבוקר ספרתי, אך אני מסופק אם ספרתי י"ט או י"ח (אולי איחור יום הזיכרון בילבל אותי). האם אוכל להמשיך לספור?
תשובה: אתה יכול לסמוך על ספק ספקא. כמו ספק בין השמשות וספק אם יום אחד מבטל את הספירה.
שאלה: השקעות אסורות בבנק - המשך: ראיתי את דברי הרב שראוי להיות בקופה שאינה מחללת שבת וכו. ידוע לי כי לקופות שלי יש היתר עיסקה. האם עלי לבדוק אם קרן ההשתלמות וקופת הגמל שלי מחללות שבת, משקיעות במניות של חברות מחללות שבת, או שניתן להמשיך בהם ללא בדיקה? במקום העבודה שלי עובדים עם סוכן אחד שמחזיק את הכספים לקופות הגמל. אם יתברר שאכן הקופה משקיעה במניות גם של חברות מחללות שבת עד כמה עלי "להלחם" על מנת להעביר את הכספים לקופה אחרת?
תשובה: התר עיסקא פותר רק את בעיית הריבית אך לא את בעיית שבת. יש להימנע מלסייע לחילול שבת.
שאלה: הכאת ילדים: אני מעונינת לשמוע דעת הרב בנושא "חוסך שבטו שונא בנו". האם מותר להכות ילדים?
תשובה: היום יש חוק שאוסר על הכאת ילדים. החוק בא למנוע הכאות מופרזות ומסוכנות. אני מניח שאילו היה אפשר להגדיר מה היא הכאה אסורה ומה היא הכאה עדינה שמסייעת לחינוך הילד היו מגדירים זאת. אי האפשרות להכות כלל גם בשעה שמכה קטנה יכולה לעצור בעד הילד מלעשות מעשים רעים נוטלת מההורים את הדרך להתגבר על הילד המתפרע. מכל מקום החוק אינו מבחין בין מכה למכה. לדעתי מבחינה חינוכית טהורה יש מקום להשתמש באמצעי ענישה של מכה חלשה סמלית בעת הצורך למטרת חינוך מתוך שיקול דעת ולא מתוך התפרצות של כעס. לדעתי היתה צריכה להיות בחוק ההבחנה האמורה.
שאלה: איך מכינים דבק?: האם מותר להכין דבק מקמח ומים?
תשובה: מותר ואין בזה משום בל תשחית. הרב חיים כץ.
שאלה: הלועס בשר - המשך: הלועס בשר בלי לבולעו חייב לחכות לפני אכילת חלב, מפני הבשר שבין שיניו (ע"פ הרב אליעזר על אתר). האם מותר לאכול במקרה הנ"ל חלבי מיד לאחר שיצחצח את שיניו?
תשובה: דעת רוב הפוסקים שגם אם יצחצח שיניים אסור לו לאכול חלב בתוך שש שעות מלעיסת הבשר, שמא אחר הציחצוח ישאר עדיין בשר בין שיניו. ולא רצו לחלק בין אדם לאדם ובין ציחצוח לציחצוח. וכ"כ הרש"ל והב"ח, וכ"כ בעצי לבונה ואמרי בינה. אמנם ערוה"ש מקל. ועיין בילקוט יוסף איסור והיתר ח"ג ע' שע"ב.
שאלה: השחלת שרוכים בנעליים: המשנה ברורה כתב שאסור להכניס למנעל רצועה חדשה שלא היתה שם מתחילה דמקרי מתקן מנא. לפי זה אסור לכאורה להכניס שרוכים חדשים לנעליים. מה הדין אם נקרעו השרוכים כך שאי אפשר ללכת עם הנעל הזו? ומה הדין אם אין לו נעל אחרת ללכת בה ואי הכנסת שרוכים ימנע ממנו לצאת מביתו?
תשובה: המשנה ברורה בסימן שי"ז ס"ק ט"ז כתב שבמנעל חדש אין להכניס רצועות כי נחשב כמתקן מנא באופן שמבטל שם לכן אם הרצועות יוכנסו מחדש באופן שיש להניח שיוציאם משם מותר. ולכן אם יקח רצועות בצבע שונה לחלוטין מצבע הנעל שאין דרך אנשים ללכת באופן זה או שישרוך הרצועות רק בחלק קטן מחורי הנעל מותר וכל זה בתנאי שהכנסת השרוכים לחורים נעשית בקלות. ועיין בשמירת שבת כהלכתה ח"א פט"ו סעיף סו. הרב חיים כץ.
שאלה: בריכה בספירת העומר: האם מותר ללכת לים או לבריכה בזמן ספירת העומר?
תשובה: רק מחודש אב עד לט' באב יהודי אשכנז מחמירים שלא ללכת לים או בריכה אך בכל שאר המקרים מותר ללכת לים או לבריכה.
שאלה: למה הרבנים לא יוצאים נגד תופעות שליליות: למה הרבנים של הציבור שלנו (הדתי לאומי) לא יוצאים נגד תופעות שליליות שיש אצלנו, לדוגמא טלוויזיות,בני-עקיבא מעורב וכדומה? לדעתי, רק אם הרבנים יצאו ביד רמה נגד התופעות האלו, יהיה אפשר להשפיע על אחינו הטועים.
תשובה: כל חינוך בכפיה לא מצליח, במיוחד בדורינו. על כן הרבנים לא יוצאים ביד רמה נגד כל מיני תופעות שליליות. לא רק שזה לא יועיל אלא אף יזיק. הרבנים מחנכים בדרכי נועם ומצליחים ב"ה. אמנם אין ההצלחה מלאה, אך היא הרבה יותר מאשר אילו היו דורשים ולוחצים בכח. אתה יכול לתת אימון מלא ברבנים שהם רוצים מאד לתקן את כל הדרוש תיקון ואפשר לסמוך עליהם שהם יודעים איך לפעול על לבבות הנוער.
שאלה: איך יתכן לחלוק על הרבי?: הנני בחור חוזר בתשובה, שמנסה לחפש את הדרך האמיתית ביהדות, לרבות בנושא השקפה כלפי המדינה. פניתי אל הרב כי אני יודע שהרב בעל דעות ציוניות ואומר הלל ביום העצמאות. שאלתי: הרבי מילובאביץ הוא גדול ישראל. גאון וצדיק ענק לכל הדעות. לא ניתן לתאר במילים את גדולתו. ידוע שגדולי ישראל מכל הזרמים לרבות הרב הגאון מרדכי אליהו שליט א והבאבא סאלי העריכו אותו מאוד, התייעצו איתו וכו. ידוע גם שהרבי מילובאביץ הוא גם ממש נביא ששכינה יוצאת מתוך גרונו. ניתן לראות שנבואות שהוא אמר התגשמו ולפי הבנתי ניתן להבין מאחת השיחות שלו שהוא בעצמו מודה שהוא מונה כנביא ושהוא מעביר את דבר ה. ידוע גם שבכל דור ודור יש את המשה רבינו שבדור שהוא אדם בחזקת משיח וניתן לראות לפי המקורות שהרבי הוא המשה רבינו של הדור וידוע שגם גדולי ישראל מזרמים אחרים הודו בכך. בנוסף קיים פסק הלכה שחתומים עליו כ300 רבנים מכל הזרמים שהרבי הוא מלך המשיח ונביא. אני יודע, שלפי דעת הרבי, מדינת ישראל אינה אתחלתא דגאולה ולא אומרים הלל ביום העצמאות. ואפילו שמעתי שלדעת הרבי החשבת המדינה כאתחלתא דגאולה מעכבת את ביאת המשיח. ושמעתי שהיו שטענו שאחת הסיבות שהמשיח לא בא זה שעוד יש כאלו שטוענים שהמדינה היא אתחלתא דגאולה. אז כיצד ניתן לחלוק על הרבי? האם קיים מישהו שיכול לחלוק על הרבי? על נביא ה ששכינה מתוך גרונו? אינני בא חס ו להעביר ביקורת על השקפת הרב, אלא מנסה לברר את האמת על ידי שמיעת כל הצדדים.
תשובה: אכן הרבי היה אחד הגדולים שעמדו לעם ישראל במשך הדורות ואי אפשר לחלוק על גדולתו. עם זאת, בדברים של הלכה אין כח אפילו לנביא יותר משאר העם וכלל בידינו לא בשמים היא. והרמב"ם כותב שאם נביא אומר לבטל הלכה הוא לא נביא אא"כ הוא עושה את זה זמנית מסיבה מיוחדת. ולכן כאן השאלה היא מחלוקת של פוסקים ובזה כולם שוים. כל אחד צריך להביא הוכחות לדבריו ומקורות שעל פיהם הוא מסתמך. ואכן הרבי מסתמך על מקורותיו הוא, ופוסקים אחרים על מקורות אחרים וזה כמו כל מחלוקת בהלכה. הרי אם הרבי היה אומר הלכה בהלכות שבת שיש בה מחלוקת בפוסקים אי אפשר היה לומר שאי אפשר לחלוק על הרבי כי זו מחלוקת הלכתית וכל אחד יכול לומר מה דעתו. הרב רואי מרגלית.
שאלה: בדיקת תולעים בשימורים: האם ובאילו שימורי ירקות צריך לעשות בדיקה מתולעים וחרקים, ומה גדר החיוב? (יש קופסאות שכתוב עליהם - לבדוק לפני השימוש, למרות שלפעמים אני לא בטוחה שיש חיוב כזה.).
תשובה: אדם צריך להיות חכם, לא צריך לחשוש מתולעים בשימורים שאין בהם חשש תולעים, אפילו אם כתוב על הקופסה שצריך לבדוק. מצד שני בירקות שיש בהם חשש צריך לבדוק (לפחות בדיקה מדגמית) אפילו אם כתוב שאין צורך בבדיקה.
שאלה: לימוד כתבי הרמב"ם באמונה: אני מעונין ללמוד לימוד עצמי מכתבי הרמב"ם, בנושא אמונה ומחשבה. איזה ספר רצוי לכך?
תשובה: כדאי להתחיל עם הקדמות הרמב"ם למשנה, לפרקי אבות ולפרק חלק. הרב חיים כץ.
שאלה: עבודה ביום שישי וחול המועד: אני עובד בניהול חנות שטיחים. באילו זמנים (לדוגמא יום שישי וחול המועד וכו ) מותר לי לעבוד ועד מתי?
תשובה: ביום שישי מותר לעבוד עד זמן הדלקת הנרות, אך כל זה בתנאי שנעשו כל ההכנות לשבת, וראוי להפסיק לעבוד מספיק זמן קודם שיספיק להכין הכל לשבת. בחוה"מ אין היתר לסחור ולכן אסור לך לעבוד אלא אם כן בעל החנות יפטר אותך אם לא תעבוד שאז יש מקום להתיר את הדבר. הרב חיים כץ.
שאלה: קריאת שמע שעל המיטה - גם ב5 בבוקר?: קיבלתי על עצמי להגיד קריאת שמע בכל לילה וב"ה זה מחזיק לי מעמד כבר כשנה. לפני כמה לילות הלכתי לישון רק בשעות הבוקר יותר (5 בערך) ולא ידעתי אם להגיד קריאת שמע או לא. בסוף החלטתי להגיד כי הרי זה תפילה של לפני השינה ואני הולכת עכשיו לישון. רציתי לשאול מה צריך לעשות במקרה כזה?
תשובה: היות שזה כבר היה בוקר ולא לילה, לא היית צריכה לומר קריאת שמע בשעה כזו.
שאלה: לימודים באוניברסיטה?: אני סטודנט בפקולטה למדעי הטבע. בזמן הלימודים באוניברסיטה אני מכניס את עצמי לנסיון קשה ביותר (בלתי אפשרי) בשמירת העיניים. המציאות באוניברסיטה בקיץ היא של חוף ים. אני נמצא לקראת סוף לימודי התואר הראשון. האם יש בלימודים באוניברסיטה משום עבירה הלכתית? האם אני יכול לסיים את התואר הראשון בהנחה שיש בעיה מהותית עם לימודים באוניברסיטה?
תשובה: אם היית שואל לפני ההליכה לאוניברסיטה, הייתי אומר לך ללכת למקום אחר ולא לשם. אך במקרה שלך, אני ממליץ לך לסיים את התואר הראשון ובזמן שנותר לך באוניברסיטה, להסתגר עם עיניים במחברת כמה שאפשר. תיקון המידות או לימוד באוניברסיטה?
שאלה: התנהגות מוסרית בכביש: כשנסענו לצעדה בגוש קטיף נקלענו לפקק ארוך ארוך. לא היתה שום דרך להתקדם קדימה ונדרש מאיתנו להמתין בסבלנות. פתאום יצא אדם מן השיירה הממתינה והחל לנסוע על הנתיב הנגדי ולעקוף את כל השיירה מצד שמאל. לאט לאט הפך הדבר למדבק, יותר ויותר רכבים החלו עוקפים מצד שמאל את כולם ולחסום את הנתיב הנגדי. היה זה בהחלט לא נעים לנו כהורים המחנכים את ילדיהם לראות אף דמויות תורניות (מאוד) הנוהגות כך. המצב הגיע לאבסורדיות כזו שבתחילה העוקפים ניסו להשתלב בשיירה עת הגיע רכב ממול מאוחר יותר הם אפילו לא ניסו אלא יצרו מעין נתיב נוסף ואילצו נהגים הבאים ממול לנסוע על השוליים. אשמח לשמוע את דעת הרב בנושא ואם הרב חושב שיש עניין לפרסם זאת ברבים.
תשובה: אלה שעקפו לא עשו כהוגן ומי יודע אם לא בגללם נאלצו אנשים רבים להמתין שעות רבות עד שהשתחררו מהפקק וגרמו צער לאנשים רבים מבלי יכולת לבקש סליחה, לתקן את המעוות ולהחזיר את השעות שאבדו ולפייס את הנפגעים על הצער שנגרם להם.
שאלה: כלים של כבד: כלים שהשתמשנו בהם לחיתוך ושמירת כבד עוף ובקר, האם מותר להשתמש בהם לצורך אחר או שהשימוש בהם יהיה להבא רק לבשר שלא הוכשר?
תשובה: מצד עיקר הדין, כלי שהשתמשנו בו לשמירת בשר לא מוכשר, מכיוון שהבשר שבתוכו היה גושי ולא נוזלי, לכן הדפנות לא בלעו ממנו והוא מותר לשימוש לאחר שטיפה והדחה היטב.
שאלה: ענישה גופנית לגיטימית: אני עוסקת בסוגיית ענישה גופנית והכאה כאמצעי חינוך. האם לפי הגמרא ושו"ע מותר להכות על מנת לחנך? מצאתי שברמב"ם יש היתר להכות תלמיד. האם זה מדויק?
תשובה: בספר משלי כתוב: "חוסך שבטו שונא בנו.", וכן כתוב בתורה: "כי כאשר ייסר איש את בנו, ה' אלוהיך מיסרך" - התורה מסבירה לנו שלמטרה חינוכית, מותר לתת עונש גופני כדי להטות את הילד לדרך הישר, כמובן שצריך לעשות את זה בגבול הטעם הטוב ואם, ח"ו, מורה משתמש יותר מדי באמצעי זה, ההורים צריכים להתערב, אך מאידך גיסא צריך לדעת שזהו אמצעי יעיל ושימושי משום שהרבה פעמים רק מילים לא עוזרות (ובמקומות שביטלו את הענישה הפיסית, רואים הרבה כשלונות חינוכיים), וכן כתוב בספר משלי: "בדברים לא יווסר עבד".
שאלה: הרב טייכטל: מי היה הרב טייכטל?
תשובה: רב גדול בהונגריה בתקופת השואה. חיבר ספר בשם "אם הבנים שמחה" בשבחה של א"י ובו הבעת צער על שיהודים לא ניצלו את התקופה שלפני השואה לעלות ארצה.
שאלה: עלייה לקבר או דחייתה: בחודש הבא קבע אחד הנכדים מועד לחתונתו באחד מימי החמישי בשבוע. ביום זה חל יום הזיכרון של אם המשפחה. אמנם החתונה נקבעה לשעות אחה"צ, אולם התעוררה במשפחה השאלה, האם ניתן לדחות את העלייה לקבר ליום אחר בשבוע הבא, או לקיים את העלייה לקבר בשעות הבוקר? האם בכלל יש חיוב לפקוד קברי אב או ביום הזיכרון?
תשובה: אין הלכות עליה לקבר. יש שנמנעים בכלל מלפקוד קברים. אפשר לעלות גם בימים סמוכים. אך את יום הזכרון יש לשמור לפי תאריך הפטירה.
שאלה: קימה לאדם מבוגר באוטובוס: ישבתי באוטובוס ליד אישה מלאה ועלה אדם מבוגר שאינו שומר תורה ומצוות. במידה ואקום הוא יתיישב לידה ובהכרח הם יגעו זה בזו. האם יש בזה בעיה שאני מקיימת מצווה וגורמת לאדם אחר להכשל או שאין זה מענייני? האם אין היותו מקפיד בענין זה משנה את ההחלטה?
תשובה: מכיוון שגם הגבר וגם האישה לבושים בבגדים, לכן אין בזה איסור ממש (שהרי ישנה חציצה), ועדיף שתקיימי את המצווה מדאורייתא של "מפני שיבה תקום".